L'exposició a l'aire lliure 'El Prado en las calles' es podrà visitar fins al 9 de febrer al Port de Sagunt
10 de gener 2025

![](/media/kladaov4/img_1263_c.jpg?width=850&height=566.6666666666666)  
  
Este matí ha tingut lloc la inauguració de l'exposició _El Prado en las calles_ als jardins de la Gerència, una mostra impulsada per la Fundació Iberdrola España i el Museo Nacional del Prado, amb la col·laboració de la Generalitat Valenciana i l'Ajuntament de Sagunt.

L'exposició podrà visitar-se de manera gratuïta fins al 9 de febrer als jardins de la Gerència, concretament al passeig Comissió Ciutadana per a la Defensa de la Gerència. Estarà oberta tots els dies de la setmana, en horari d'obertura de la zona enjardinada. Els visitants podran gaudir de reproduccions a escala 1:1 de 50 de les obres més emblemàtiques de la col·lecció permanent del Museo Nacional del Prado. Amb esta mostra, les i els saguntins i visitants podran realitzar un recorregut per les principals escoles de la pintura occidental: espanyola, italiana, flamenca, francesa, alemanya i holandesa, des del segle XII fins a principis del segle XX. Entre les obres visitables hi ha reproduccions de pintors reconeguts com Velázquez, Goya, El Greco, Sorolla i Caravaggio, entre altres.  
  
![](/media/otlpq1wf/img_1280_c.jpg?width=850&height=566.6666666666666)

Esta exposició a l'aire lliure és una proposta educativa única que oferix una experiència immersiva que acostA el públic als grans mestres de la pintura de manera excepcional. Les reproduccions fotogràfiques de les obres, mostrades en les seues dimensions reals, conviden els espectadors a experimentar una visita virtual al Museu Nacional del Prado, situant-se davant dels quadres tal com ho farien a les sales del museu.

L'acte ha comptat amb la presència de destacades autoritats, entre elles la secretària autonòmica de Cultura en la Conselleria d'Educació, Cultura, Universitats i Ocupació de la Generalitat Valenciana, Pilar Tébar; l’alcalde de Sagunt, Darío Moreno; el president de la Fundación Iberdrola España, Jaime Alfonsín; la regidora de Cultura de l'Ajuntament de Sagunt, Ana María Quesada, i altres membres de la corporació municipal.  
  
![](/media/1ifbpowh/img_1369_c.jpg?width=850&height=566.6666666666666)

_El Prado en las calles_ ha recorregut diverses ciutats espanyoles i ara seguix la seua marxa per la Comunitat Valenciana. La mostra, coordinada per l'àrea d'Educació del Museo Nacional del Prado, es podrà gaudir també en altres ciutats valencianes.

L'alcalde, Darío Moreno, ha afirmat que "és una exposició d'alta qualitat i destacaria el seu component democràtic perquè sempre parlem des de l'Ajuntament de la cultura com un dret de tota la ciutadania. Per això, és important que anem un pas més enllà i que intentem que eixes persones que habitualment no entren dins dels circuits de la cultura també tinguen l'oportunitat de poder estar en contacte amb ella”.  
  
![](/media/twupngv5/img_1345_c.jpg?width=850&height=566.6666666666666)

El president de la Fundació Iberdrola España, Jaime Alfonsín, ha subratllat l'impacte cultural de la mostra perquè “no és només una manera d'enriquir-se des d'un punt de vista cultural, sinó també de conéixer la història d'Espanya, d'Europa i de l'art occidental, i apreciar la gran capacitat transformadora de la realitat que té l'art”. Per altra banda, la secretària autonòmica de Cultura, Pilar Tébar, ha destacat durant la seua intervenció “que esta exposició és una mostra de generositat, perquè és una col·laboració entre la Fundació Iberdrola i el Museu del Prado en el seu bicentenari. És una manera d'acostar les obres més emblemàtiques a la ciutat".

La regidora de Cultura, Ana María Quesada, ha volgut posar en valor la col·laboració amb la Fundació Iberdrola: "L'exposició que ens oferix la Fundació Iberdrola ve a completar l'empeny d'acostar la cultura i a iniciar este any 2025 amb molt bon peu. Moltes gràcies pel vostre treball i per dedicar part d'eixos beneficis de l'empresa a divulgar la cultura per a tota la ciutadania”.

*   [](http://www.facebook.com/sharer.php?u=https://aytosagunto.es/va/actualitat/l-exposicio-a-l-aire-lliure-el-prado-en-las-calles-es-podra-visitar-fins-al-9-de-febrer-al-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-exposicio-a-l-aire-lliure-el-prado-en-las-calles-es-podra-visitar-fins-al-9-de-febrer-al-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-exposicio-a-l-aire-lliure-el-prado-en-las-calles-es-podra-visitar-fins-al-9-de-febrer-al-port-de-sagunt/ "Linked In")
*   [](mailto:?body=https://aytosagunto.es/va/actualitat/l-exposicio-a-l-aire-lliure-el-prado-en-las-calles-es-podra-visitar-fins-al-9-de-febrer-al-port-de-sagunt/)